Document ID: 32000D0479

Kommissionens beslutning
af 17. juli 2000
om indførelse af en Europæisk Oversigt over Forurenende Emissioner (EPER) i henhold til artikel 15 i Rådets direktiv 96/61/EF om integreret forebyggelse og bekæmpelse af forurening (IPPC)
(meddelt under nummer K(2000) 2004)
(EØS-relevant tekst)
(2000/479/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 96/61/EF af 24. september 1996 om integreret forebyggelse og bekæmpelse af forurening(1), særlig artikel 15, stk. 3, og
ud fra følgende betragtninger:
(1) Ifølge artikel 15, stk. 3, i direktiv 96/61/EF skal medlemsstaterne udarbejde en oversigt over og fremsende oplysninger om de vigtigste emissioner og forureningskilder.
(2) Kommissionen vil offentliggøre resultaterne fra oversigten hvert tredje år og skal fastsætte format og standard for fremsendelse af oplysninger fra medlemsstaterne efter fremgangsmåden i artikel 19 i direktiv 96/61/EF.
(3) De i denne beslutning fastsatte foranstaltninger er i overensstemmelse med udtalelse fra det udvalg, der er nævnt i artikel 19 i direktiv 96/61/EF -
VEDTAGET FØLGENDE BESLUTNING:
Artikel 1
1. Medlemsstaterne rapporterer til Kommissionen om emissioner fra alle individuelle virksomheder, der har en eller flere af de aktiviteter, der er nævnt i bilag I til direktiv 96/61/EF.
2. Rapporten skal omfatte emissionerne til luft og vand af alle de forurenende stoffer, der er fastsat grænseværdier for; både de pågældende forurenende stoffer og deres grænseværdier er anført i bilag A1.
3. Emissionsdataene skal rapporteres for hver virksomhed i formatet i bilag A2, med en beskrivelse af alle aktiviteter nævnt i bilag I til direktiv 96/61/EF med tilsvarende kildekategorier og NOSE-P-koder som fastsat i bilag A3.
4. Medlemsstaterne skal udarbejde en oversigtsrapport til Kommissionen, som indeholder de samlede rapporterede nationale emissioner for hver kildekategori med den vigtigste bilag I-aktivitet og den tilsvarende NOSE-P-kode som fastsat i bilag A3.
Artikel 2
1. Medlemsstaterne skal rapportere til Kommissionen hvert tredje år.
2. Medlemsstaterne skal sende den første rapport til Kommissionen i juni 2003 med data om emissionerne i 2001 (eller valgfrit i 2000 eller 2002, hvis der ikke findes data for 2001).
3. Medlemsstaterne skal sende den anden rapport til Kommissionen i juni 2006 med data om emissionerne i 2004.
4. Fra og med år T = 2008 og afhængigt af resultaterne fra den anden rapporteringsrunde tilskyndes medlemsstaterne til årligt at sende de næste rapporter til Kommissionen i december i år T med data om emissionerne i år T - 1.
Artikel 3
1. Kommissionen vil hjælpe medlemsstaterne med at organisere forberedende nationale workshopper og vil udarbejde en vejledning i oprettelsen af EPER inden december 2000 ved at involvere repræsentanter fra industrien og ved at konsultere det udvalg, der er omhandlet i artikel 19 i direktiv 96/61/EF.
2. Vejledningen i oprettelsen af EPER vil nærmere beskrive enkeltheder om rapporteringsformater og standarder, herunder fortolkning af definitioner, datakvalitet og datamanagement, henvisning til metoder til at estimere emissionerne samt sektorspecifikke dellister over forurenende stoffer for kildekategorierne, som anført i bilag A3.
3. Efter hver rapporteringsrunde offentliggør Kommissionen resultaterne fra medlemsstaternes rapportering og evaluerer rapporteringprocessen inden seks måneder efter medlemsstaternes afleveringsfrist, som nævnt i artikel 2.
Artikel 4
1. Medlemsstaterne skal fremsende alle rapporterede data ad elektronisk vej.
2. Kommissionen gør med bistand fra Det Europæiske Miljøagentur de rapporterede data offentligt tilgængelige ved at offentliggøre dem på Internettet.
3. Særlige definitioner anvendt i forbindelse med emissionsrapportering findes i bilag A4.
Artikel 5
Denne beslutning er rettet til medlemsstaterne.
Udfærdiget i Bruxelles, den 17. juli 2000.

Labels: 18
20